
TECHNINĖ SPECIFIKACIJA 

Pirkimas: Pontoniniai lieptai (Gyvybingi ežerų krantai Aukštadvaryje).
I. ESAMA SITUACIJA
Statybos vieta: Trakų r. sav., Aukštadvario sen., Pilaitės ežero viešoji maudykla ir Aukštadvario HE tvenkinio pakrantė (Pilaitės ežere – 1 pontoninis lieptas, Aukštadvario HE tvenkinyje – 2 pontoniniai lieptai).
Pirkėjas: Trakų rajono savivaldybės administracija.
Informacija ir duomenys apie objektą: Numatoma pagaminti, pristatyti ir sumontuoti tris pontoninius lieptus:
Pilaitės ežero pakrantėje – 1 vnt. („T“ formos);
Aukštadvario HE tvenkinio pakrantėje – 2 vnt. („L“ formos).
Pirkimo objektas įgyvendinamas pagal šią techninę specifikaciją ir kitus pirkimo dokumentus.

II. BENDRIEJI REIKALAVIMAI
2.1. Tiekėjas savo lėšomis privalo pagaminti, pristatyti, sumontuoti ir perduoti eksploatuoti pontoninius lieptus.
2.2. Į pasiūlymo kainą turi būti įskaičiuotos visos medžiagos, transportavimo, montavimo, inkaravimo, tvirtinimo, paleidimo eksploatuoti ir kitos išlaidos, būtinos tinkamam pirkimo objekto įvykdymui.
III. LIEPTŲ MATMENYS
3.1. Kiekvieno liepto bendras ilgis – 15,0 m.
3.2. Pagrindinės tiesiosios dalies, visų lieptų, ilgis – 10,0 m.
3.3. L formos lieptų šoninės dalies ilgis – 5,0 m.
3.4. Lieptų plotis – 2,0 m.
3.5. L formos lieptų šoninė dalis įrengiama kairėje pagrindinės liepto dalies pusėje (žiūrint nuo kranto į vandens telkinį).
3.6. T formos liepto skersinės dalies ilgis – 5,0 m.
3.7. Techninės specifikacijos 3.1–3.6 punktuose nurodyti matmenys taikomi tik pontoninio liepto konstrukcijai. Pereinamasis lieptelis (trapas), jungiantis krantą su pontoniniu lieptu, į bendrą 15,0 m liepto ilgį neįskaičiuojamas.
3.8. Kiekvienam pontoniniam lieptui turi būti įrengtas pereinamasis lieptelis (trapas), jungiantis natūralų žemės krantą su pontoniniu lieptu.
3.9. Pereinamojo lieptelio plotis – ne mažesnis kaip 2,0 m. Jo ilgį ir konstrukcinį sprendinį tiekėjas parenka, įvertinęs faktinį kranto nuolydį, vandens telkinio sąlygas, sezoninius vandens lygio svyravimus ir saugaus naudojimo reikalavimus.
3.10. Pereinamasis lieptelis turi būti šarnyriškai arba kitu lygiaverčiu techniniu sprendiniu sujungtas su pontoniniu lieptu, užtikrinant saugų naudojimą esant vandens lygio svyravimams.
3.11. Pereinamojo lieptelio paklotas turi būti neslidus, atsparus atmosferos poveikiui ir saugus vaikščioti basomis.
3.12. Kiekviename liepte turėklai įrengiami vienoje pagrindinės 10,0 m ilgio dalies pusėje, o pereinamajame lieptelyje – vienoje pusėje.

IV. KONSTRUKCIJA
4.1. Lieptai turi būti pontoninės modulinės konstrukcijos.
4.2. Konstrukcija turi būti pritaikyta viešajam naudojimui prie vandens telkinio ir atspari atmosferos poveikiui.
4.3. Lieptai turi būti stabilūs, saugūs, ilgaamžiai ir pritaikyti eksploatuoti Lietuvos klimato sąlygomis, įskaitant žiemos laikotarpį. Konstrukcija ir inkaravimo sistema turi būti pritaikytos lieptus palikti vandens telkinyje visus metus, jų kasmet neišmontuojant ir neiškeliant iš vandens.

V. PONTONAI
5.1. Pontonai turi būti pagaminti iš aukšto tankio polietileno (HDPE) arba lygiavertės medžiagos. Siūlomos medžiagos turi būti tinkamos ilgalaikiam naudojimui lauko sąlygomis.
5.2. Pontonai turi būti sandarūs, atsparūs ultravioletiniams spinduliams, temperatūrų kaitai, vandens poveikiui ir mechaniniams pažeidimams.
5.3. Pontonų skaičių, išdėstymą ir plūdrumą parenka tiekėjas. Jie turi užtikrinti saugų viešąjį naudojimą bei konstrukcijos stabilumą.

VI. PAKLOTAS
6.1. Paklotas turi būti pagamintas iš vakuuminiu būdu impregnuotos medienos, termomedienos, medžio ir plastiko kompozito (WPC) arba kitos lygiavertės, lauko sąlygoms tinkamos medžiagos.
6.2. Paklotas turi būti neslidus, atsparus atmosferos poveikiui ir saugus vaikščioti basomis.
6.3. Pakloto lentų tarpai turi užtikrinti vandens nutekėjimą ir nekelti pavojaus naudotojams.

VII. KONSTRUKCINĖS MEDŽIAGOS
7.1. Jeigu naudojama mediena, jos stiprumo klasė turi būti ne žemesnė kaip C24 pagal LST EN 338 arba lygiavertį standartą.
7.2. Visos metalinės konstrukcijos, jungtys ir tvirtinimo elementai turi būti karštai cinkuoti pagal LST EN ISO 1461 arba pagaminti iš nerūdijančiojo plieno.

VIII. INKARAVIMO SISTEMA
8.1. Lieptai turi būti inkaruojami grandinėmis arba kitu lygiaverčiu sprendiniu, užtikrinančiu ne mažesnį konstrukcijos stabilumą.
8.2. Inkaravimo sistema turi užtikrinti lieptų stabilumą esant vėjo apkrovoms, bangavimui ir vandens lygio svyravimams.
8.3. Naudojami gamykliniai inkarai, grandinės, jungtys ir kiti tvirtinimo elementai.
8.4. Inkaravimo sprendinį parenka tiekėjas, užtikrindamas konstrukcijos stabilumą.

IX. SAUGOS ELEMENTAI
9.1. Kiekviename liepte turi būti įrengti turėklai. Turėklai įrengiami vienoje pagrindinės liepto dalies pusėje.
9.2. Kiekviename liepte turi būti įrengtos vienos nerūdijančiojo plieno kopetėlės.
9.3. L formos lieptuose kopetėlės įrengiamos šoninės dalies gale.
9.4. T formos liepte kopetėlės įrengiamos T formos skersinės dalies gale.
9.5. Konstrukcijoje neturi būti aštrių kampų, išsikišančių tvirtinimo elementų ar kitų naudotojams pavojingų detalių.

X. APLINKOSAUGINIAI REIKALAVIMAI
10.1. Naudojamos medžiagos turi būti tinkamos naudoti lauko sąlygomis ir naudojamos pagal paskirtį neturi išskirti į aplinką pavojingų medžiagų, viršijančių teisės aktuose nustatytas ribines vertes.
10.2. Jeigu pontoninių lieptų konstrukcijoje, paklote ar pereinamuosiuose liepteliuose naudojama mediena, ne mažiau kaip 80 proc. visos pirkimo objektui panaudotos medienos, medienos medžiagų ir gaminių turi būti iš miškų, sertifikuotų pagal FSC, PEFC arba lygiavertes miškų sertifikavimo sistemas. Atitiktis pagrindžiama FSC, PEFC sertifikatu, kitu darnaus miškų ūkio standartu arba kitais lygiaverčiais įrodymais. 80 proc. reikalavimas taikomas tik tuo atveju, jeigu naudojama mediena. Dokumentai pateikiami kartu su pasiūlymu arba per Perkančiosios organizacijos nustatytą terminą jai pareikalavus.
10.3. Tiekėjas montavimo darbus privalo organizuoti taip, kad būtų kuo mažiau pažeidžiamas krantas, pakrantės augalija ir vandens telkinio dugnas.
10.4. Montavimo metu susidariusios atliekos turi būti surenkamos ir sutvarkomos teisės aktų nustatyta tvarka. Pasibaigus darbams montavimo vieta turi būti sutvarkyta ir palikta švari.
10.5. Naudojamos medžiagos turi būti atsparios korozijai ir aplinkos poveikiui, kad eksploatacijos metu į vandens telkinį nepatektų aplinkai kenksmingų medžiagų.
10.6. Mediena, jeigu ji naudojama lieptų konstrukcijoje ar paklote, turi būti impregnuota naudoti lauko sąlygomis skirtais impregnantais, atitinkančiais Lietuvos Respublikoje galiojančius aplinkos apsaugos reikalavimus.
10.7. Montavimo metu draudžiama teršti vandens telkinį naftos produktais, statybinėmis atliekomis ar kitomis aplinkai kenksmingomis medžiagomis. Atsitikus taršos atvejui, tiekėjas privalo nedelsdamas imtis taršos likvidavimo priemonių ir apie įvykį informuoti Perkančiąją organizaciją.
10.8. Tiekėjas, parinkdamas medžiagas ir technologinius sprendinius, turi siekti kuo ilgesnio pontoninių lieptų eksploatavimo laikotarpio ir mažesnio jų priežiūros poreikio, naudojant ilgaamžes ir korozijai atsparias medžiagas.
10.9. Pakuočių atliekos, susidariusios pristatant ir montuojant pirkimo objektą, turi būti surinktos ir sutvarkytos teisės aktų nustatyta tvarka.

XI. MONTAVIMO DARBAI
11.1. Tiekėjas privalo pristatyti visas medžiagas į montavimo vietą.
11.2. Sumontuoti lieptus, atlikti visus reikalingus tvirtinimo ir reguliavimo darbus.
11.3. Po darbų užbaigimo sutvarkyti teritoriją ir išvežti statybines atliekas.
11.4. Tiekėjas, prieš pradėdamas gamybos ir montavimo darbus, privalo įvertinti kiekvienos montavimo vietos faktines sąlygas (kranto nuolydį, gruntą, vandens gylį ir kitas reikšmingas aplinkybes) bei parinkti tinkamą kranto tvirtinimo sprendinį.
11.5. Natūraliame žemės krante turi būti įrengta stabili pereinamojo lieptelio atrama. Atrama gali būti įrengiama naudojant sraigtinius polius, gelžbetonio atraminę konstrukciją arba kitą lygiavertį techninį sprendinį, užtikrinant saugų eksploatavimą bei nepažeidžiant kranto stabilumo.
11.6. Kranto tvirtinimo, pereinamojo lieptelio, inkaravimo sistemos įrengimo, montavimo darbų, teritorijos sutvarkymo ir visų kitų su pirkimo objekto įrengimu susijusių darbų išlaidos turi būti įskaičiuotos į pasiūlymo kainą.
11.7. Prie kiekvieno pontoninio liepto turi būti įrengta po 1 vnt. švartavimosi polį, pritaikytą mažųjų plaukiojimo priemonių (valčių, baidarių, kanojų ir kitų analogiškų priemonių) švartavimuisi. Tikslus išdėstymas ir įrengimo vieta nustatomi montavimo metu, suderinus su Perkančiąja organizacija ir įvertinus faktines vietos sąlygas. Švartavimosi poliai turi būti pagaminti iš karštai cinkuoto plieno arba kitos lygiavertės korozijai atsparios medžiagos.

XII. GARANTIJA
12.1. Tiekėjas suteikia ne trumpesnę kaip 36 mėnesių garantiją pontoniniams lieptams, jų konstrukcijoms ir montavimo darbams.
12.2. Garantiniu laikotarpiu tiekėjas savo lėšomis pašalina dėl nekokybiškų medžiagų ar darbų atsiradusius defektus.

XIII. PERDUODAMI DOKUMENTAI
13.1. Perduodant pirkimo objektą tiekėjas pateikia:
· garantinius dokumentus;
· naudojimo ir priežiūros rekomendacijas;
· panaudotų medžiagų atitiktį patvirtinančius dokumentus (jeigu taikoma);
· atliktų darbų perdavimo–priėmimo dokumentus;
· sumontuotų lieptų schema (jeigu montavimo metu buvo atlikti nukrypimai nuo scheminio brėžinio);
· inkaravimo sistemos schema.

XIV. BAIGIAMOSIOS NUOSTATOS
14.1. Visi darbai turi būti atliekami laikantis Lietuvos Respublikos teisės aktų, darbų saugos ir aplinkos apsaugos reikalavimų.
14.2. Jeigu techninėje specifikacijoje nurodomi konkretūs standartai, medžiagos ar technologijos, laikoma, kad leidžiama siūlyti ir lygiaverčius sprendinius, užtikrinančius ne prastesnes technines ir eksploatacines savybes.

PRIDEDAMA:
Priedas Nr. 1 – trijų lieptų scheminis brėžinys su matmenimis.
Priedas Nr. 2 – montavimo vietų planas (ortofotografinis žemėlapis su pažymėtomis lieptų vietomis ir koordinatėmis).

